Vitenfabrikken

Vitenfabrikken er et museum og vitensenter i Sandnes og den største avdelingen på Jærmuseet. Vitenfabrikken, tidligere Sandnes museum, åpnet i 2008. Det er tre etasjer med interaktiv utstilling samt et planetarium, en Tesla coil, et publikumsverksted og Makerspace Vitenfabrikken. 
Vitenfabrikken dokumenterer som museum regional teknologi- og industrihistorie og Sandnes sin byhistorie. I 2019 åpner det en ny utstilling om Øglend, samt en ny matematikk-utstilling på Abelloftet.

Formidling

Vitenfabrikken driver med formidling til barnehager, grunnskole og videregående,  lærerutdanning på universitet og høgskole, samt etterutdanningskurs for lærere og barnehagelærere.  
Formidlingsoppleggene tar utgangspunkt i tema fra læreplanen som for eksempel historie, matematikk, astronomi, energi, fysikk, kjemi, biologi og teknologi.

Alle teller

Utstillingen «Alle teller» på Abelloftet åpnet i 2004 som et forprosjekt til Vitenfabrikken. Abelloftet er i øverste etasje i Solaveien 10 og utstillingen ble midlertidig nedlagt da bygget skulle renoveres. I 2019 gjenåpner Abelloftet.

Planetariet

Planetariet befinner seg i den store, karakteristiske kula i hovedbygget. Det har plass til 57 personer og var, da det åpnet, ett av fem planetarier i verden med kombinasjonen av Skymaster ZKP 4 og Spacegate fra Carl Zeiss. I planetariet vises stjernehimmelen, planeter, filmer med astronomisk og naturvitenskapelig innhold. Ved Sandnes sitt 150-årsjubileum i 2010 ble det også produsert en film, Sandnes på 12 minutter, som ser på Sandnes sin historie.

100% ENERGI

100 % ENERGI er en ny utstilling som ble åpnet 14.juni 2013. 
Tesla coilen er en del av denne utstillingen. Coilen har fått sitt navn etter sin oppfinner, Nikola Tesla. Ved hjelp av 500 000 volt genererer coilen lysbuer.

Makerspace Vitenfabrikken

Makerspace Vitenfabrikken er et skaperverksted som ble åpnet den 25. mai 2016.

Vannets kretsløp

Utstillingen «Vannets kretsløp» er et samarbeid mellom Vitenfabrikken og IVAR, selskapet som sørger for vannforsyning og vannrensing i regionen.

Byhistorisk utstilling

Det gamle Sandnesmuseet tar for seg nærings- og byutviklingshitorien til Sandnes fra 1850-tallet og frem til i dag. Utstillingen dekker leirvareindustrien, teglverk, trevareindustri, mekaniske verksteder og produksjon. Det er også utstilt et miljø fra Vagle Skofabrikk. Utstillingen er lokalisert i Solaveien 10, samme bygg som utstillingen Alle teller. Begge utstillinger ble nedlagt da Solaveien 10 skulle renoveres, men nye utstillinger kommer i 2019.

Krossens havremølle

Krossens havremølle er en autentisk havremølle fra 1912. Maskinene står slik de ble forlatt da mølledriften ble avsluttet i 1988. I denne utstillingen kan man følge havrens reise gjennom mølla, fra nytresket til ferdig havregryn. Her finner man også noen plansjer om møllas historie.

Observasjonsterrassen

Observasjonsterrassen er i fjerde etasje, hvor det står to teleskop. Solteleskopet er i bruk om sommeren på solfylte dager.

Priser

Vitenfabrikken er en avdeling innenfor Jærmuseet. 
I 2009 fekk Jærmuseet den europeiske museumsprisen «The Micheletti Award» som det mest lovende teknologimuseet i Europa, og ble også kåret til årets museum i Norge av Norges museumsforbund, samt «Norges herligste museum for barn» i reisemagasinet Reiser og Ferie.

Vitenfabrikken

Hovedbygningen åpnet den 22. mai 2008. Bygget er tegnet av arkitektkontoret Askim Lanto Arkitekter MNAL, med arbeidstittelen Jonas og vitenfabrikken. Prosjektet var altså oppkalt etter Jonas Øgland som drev sykkelfabrikk i samme kvartal. Bygget inneholder planetariet, utstillingen Abels skissebok, Kafé Hjerneføde og museumsbutikken.

Solaveien 10

Bygningen ble oppført i 1941 som tilbygg til Jonas Øglænds sykkelfabrikk over gata. En bro forbinder bygget med den eldre delen av fabrikken og utgjør et karakteristisk element i bybildet i Sandnes. Broa er dekorert av kunstneren Ståle Kyllingstad og viser 15 felt med keramiske motiver av distriktets tradisjonelle næringsveier. Da sykkelfabrikken flyttet til industriområdet Kvål i 1972, ble anlegget i Solaveien omgjort til kjøpesenter og fikk navnet Huset Vårt. Byggene ble regionens første store handlesenter og har dermed vært sentrale i to av nøkkelindustriene i Sandnes, sykkelproduksjon og handel. I 1988 ble senteret solgt og bygningene ble omgjort til kontorlokaler. Vitenfabrikken bruker i dag alle etasjer av Solaveien 10 til utstillinger, kontor og verksted. I 2015 ble bygget Solaveien 10 renovert og utstillingen, Abelloftet og den byhistoriske utstillingen vil ble midlertidig stengt. Nye utstillinger om Øglend og om matematikk åpner i 2019.